Nehogy kiöntse a használt étolajat, átveszi a Mol!
Ne akarja, hogy gyerekei és unokái egy szétolajozott világban nőjenek fel, nem jó dolog az.
Az eddig működő 188 átvevőhely mellett további 168 töltőállomáson is vesz át használt sütőolajat a Mol, a háztartásokat az ünnepi időszakban gyűjtési akcióval ösztönzik a használt étolaj leadására – közölte a vállalat szerdán.

A sütőolajgyűjtő program indulása, 2011 óta több mint ezer tonna használt étolajat gyűjtöttek be. A száz átvevőhellyel indult hálózat főleg a Balaton környékén bővült új állomásokkal, de országszerte számos, a szolgáltatásból eddig kimaradó településen is átveszik már a használt étolajat.

Magyarországon évente több tízezer tonna étolaj fogy, de a szervezett átvétel és elszállítás csak az üzemi konyhákban és éttermekben biztosított. A háztartások általában a lefolyóba engedik vagy a szemétbe dobják a hulladékot, ami a csatorna dugulását okozza vagy nehezen lebomló anyagként halmozódik a lerakókban, élővízbe jutva pedig pusztítja az élővilágot. Egyetlen csepp használt étolaj ezer liter élővizet is elszennyezhet.

A leadott olajból bioüzemanyag készül, amit a Mol százhalombattai finomítójában gázolajgyártáshoz használnak fel. A használt sütőolajat átvevő töltőállomások listája a jatekamollal.hu oldalon tekinthető meg.

(MTI; Kiemelt kép: MTI / Marjai János)
olaj